Eindelik die een? 'n Katelknaap vir Katie Holmes – en kyk net hoe koer sy! | Huisgenoot
Haar bekendste verhouding was pal in die nuus; haar jongste romanse so privaat, dit het skoon vervelig geraak. Wie kan vergeet toe Katie Holmes Tom Cruise so erg omgeboul het dat hy op Oprah Winfrey se bank op en af gespring het? En hoe dinge later tussen hulle lelik suur geraak het oor Tom se verbintenis aan die Church of Scientology?
Daarna was daar Katie se ses jaar lange verhouding met Jamie Foxx, waaroor dié twee so geheimsinnig was dat 'n mens die helfte van die tyd nie geweet het wat regtig tussen hulle aangaan nie. Maar nou, nadat Katie al hóé lank na ware liefde soek, is daar 'n nuwe vryer op die toneel.
Of dié romanse (soos met Tom) vir drama of (soos met Jamie) vir swye sal sorg, sal die tyd leer. Maar voorlopig lyk alles rooskleurig: Die twee kan hul hande nie van mekaar afhou nie.